PATVIRTINTA

Šilalės rajono savivaldybės tarybos

2024 m. kovo d. sprendimu

Nr. T1-

1 priedas

**ŠILALĖS RAJONO KAIMO PLĖTROS RĖMIMO 2024–2026 METŲ PROGRAMA**

**I SKYRIUS**

**BENDROSIOS NUOSTATOS**

1. Programa skirta sukurti palankią ekonominę aplinką efektyviai dirbantiems žemės ūkio subjektams, gerinti melioracijos ir kitų inžinerinių statinių techninę būklę, didinti investicijas į pirminę žemės ūkio gamybą, technologinę pažangą ir žmogiškųjų išteklių ugdymą.

2. Programos asignavimų valdytojas – Šilalės rajono savivaldybės administracija.

3. Programos įgyvendinimo laikotarpis 2024**–**2026 metai.

4. Programos lėšos – Šilalės rajono savivaldybės biudžeto lėšos.

5. Paramos gavėjai – Šilalės rajone registruoti žemės ūkio ir kaimo valdos valdytojai, deklaruojantys iki 50 ha pasėlių plotų.

**II SKYRIUS**

**TIKSLAI, PRIORITETAI IR UŽDAVINIAI**

6. Programos tikslas – finansiškai remti Paramos gavėjus, skatinti paramos gavėjus plėsti ir modernizuoti ūkius, sudaryti tinkamas sąlygas infrastruktūrai ir plėtrai, didinti žemdirbių pajamas, mažinti nedarbą kaimo vietovėse, sudaryti sąlygas žemdirbių profesiniam tobulėjimui, jaunų žmonių įsikūrimui kaime.

7. Siekiant įgyvendinti šiuos tikslus ir skirstant lėšas prioritetas teikiamas šiems projektams:

7.1. gerinti melioracijos ir kitų inžinerinių statinių techninę būklę, finansuojat remonto išlaidas;

7.2. dirvožemio rūgštingumo mažinimas;

7.3. savo ūkyje pagamintos produkcijos perdirbimo;

7.4. modernizacijos lygio ūkyje kėlimo.

8. Programos uždaviniai:

8.1. iš dalies padengti melioracijos statinių (nevalstybinių (iki 12,5 cm diametro) ir valstybinių (nuo 12.5 cm diametro) rinktuvų) avarinių gedimų remontą, melioracijos griovių ir juose esančių statinių (pralaidų, žiočių) remontą, bebrų užtvankų ardymo išlaidas – ne daugiau nei 700 Eur. Remonto darbai atliekami pagal sąmatą, suderintą su Šilalės rajono savivaldybės Kaimo reikalų ir aplinkosaugos skyriaus atsakingu specialistu melioracijos klausimais, darbus turi atlikti įmonės, turinčios Lietuvos Respublikos žemės ūkio ministerijos išduotą kvalifikacijos atestatą;

8.2. skatinti žemdirbius reguliuoti dirvožemio rūgštingumą ir kompensuoti iki 50 proc., bet ne daugiau kaip 500 Eurų dirvožemio rūgštingumą mažinančių medžiagų įsigijimo išlaidų;

8.3. plėtoti paklausių netradicinių žemės ūkio produktų gamybą;

8.4. žemės ūkyje taikyti naujausius mokslinius pasiekimus;

**III SKYRIUS**

**PROGRAMOS ADMINISTRAVIMAS**

9. Lėšas programai skiria Šilalės rajono savivaldybės taryba (toliau – savivaldybė), tvirtindama ir tikslindama rajono biudžetą.

10. Šią programą administruoja asignavimų valdytojas – savivaldybės administracija.

11. Savivaldybės tarybos sudaryta Šilalės rajono kaimo plėtros rėmimo programos paraiškų atrankos komisija (toliau – Komisija), veikianti pagal savivaldybės tarybos patvirtintus kaimo plėtros rėmimo programos paraiškų atrankos komisijos veiklos nuostatus, po biudžeto patvirtinimo, organizuoja programos paraiškų atranką, skelbia ją viešai, svarsto paraiškas ir atrenka tinkamiausias.

12. Programos atrankos komisija teikia savivaldybės administracijos direktoriui tvirtinti paraiškų, prašymų ir lėšų naudojimo sutarties formas.

13. Kaimo verslo subjektų užpildytos paraiškos ir prašymai priimami savivaldybės administracijos priimamajame.

14. Paraiškos teikiamos kasmet, Komisijai paskelbus informaciją apie programos paraiškų atranką rajono spaudoje ir savivaldybės interneto svetainėje.

15. Norintys dalyvauti atrankoje pateikia tiksliai ir išsamiaiužpildytą paraišką;

16. Paraiškas pagal 7 punkte numatytus prioritetus atrenka Komisija ir protokolą su siūlymais teikia skirti lėšas konkrečiam paramos gavėjui, savivaldybės administracijos direktoriui.

17. Komisijos pirmininkas per 10 dienų po baigiamojo komisijos posėdžio informuoja programų teikėjus apie programos finansavimą (nefinansavimą).

**IV SKYRIUS**

**ATSISKAITYMAS IR KONTROLĖ**

18. Atsiskaitymas reglamentuojamas savivaldybės administracijos direktoriaus ir paraiškos teikėjo programos lėšų naudojimo sutartyje.

19. Už lėšų tikslingą panaudojimą ir išlaidas patvirtinančių dokumentų teisėtumą atsako paramos gavėjas.

20. Nepanaudotos paramos lėšos turi būti grąžintos į sutartyje nurodytą sąskaitą ne vėliau kaip iki einamųjų metų gruodžio 20 d.

21. Išaiškėjus, kad paramos lėšos buvo panaudotos ne pagal paskirtį, paramos gavėjas privalo lėšas grąžinti į sutartyje nurodytą sąskaitą.

22. Ginčai sprendžiami Lietuvos Respublikos įstatymų nustatyta tvarka.

23. Savivaldybės kontrolierius bei savivaldybės administracijos Centralizuotas vidaus audito skyrius kontroliuoja paskirtų lėšų panaudojimą.

24. Programą tvirtina, keičia ar pripažįsta negaliojančia savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_